Diari Oficial de la Generalitat Valenciana


Sumari del DOGV 9759, del 04-01-2024 (2024/13)

RESOLUCIÓ de 27 de desembre de 2023, del president de l'Institut Valencià d'Art Modern, per la qual s'aproven les bases del procediment per a la selecció de la Gerència de l'entitat.
--------------------------------------------------------------------------------------------------------------------------------------------------------------------------------------

### Dades del document

Número de DOGV
:   9759

Data del DOGV
:   04-01-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/13


Data del document
:   27-12-2023

Organisme emissor
:   Vicepresidència Primera i Conselleria de Cultura i Esport

Tipus de document
:   Resolució

Anàlisi jurídica

 Descriptors 

:   * Vicepresidència Primera i Conselleria de Cultura i Esport

RESOLUCIÓ de 27 de desembre de 2023, del president de l'Institut Valencià d'Art Modern, per la qual s'aproven les bases del procediment per a la selecció de la Gerència de l'entitat. [2024/13]  
L'Institut Valencià d'Art Modern (d'ara en avant, IVAM) és una institució de dret públic de la Generalitat, de les previstes en l'article 155 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que s'adscriu a la conselleria amb competències en matèria de cultura.  
La Llei 1/2018, de 9 de febrer, de la Generalitat, reguladora de l'IVAM, establix en l'article 3 la figura de la Gerència com a òrgan rector de l'entitat, que, de conformitat amb el que disposa l'article 11 de la llei esmentada, serà nomenada i cessada per decret del Consell a proposta de la persona titular de la conselleria amb competències en matèria de cultura, atenent els principis de mèrit i capacitat i criteris d'idoneïtat, mitjançant els procediments que garantisquen la publicitat i concurrència, tenint en compte el codi de bon govern.  
A l'IVAM resulta, així mateix, aplicable el Decret llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional, l'article 19 del qual indica que l'elecció del personal de caràcter directiu dels ens del sector públic es basarà en criteris de competència, professionalitat i experiència en l'exercici de llocs de responsabilitat en la gestió pública o privada.  
En este sentit, el Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat, definix, a este efecte, al personal directiu com aquell que, actuant sota la dependència bé dels òrgans superiors de govern o administració dels ens, bé de les de persones que exercisquen la seua màxima responsabilitat, exercisca funcions separades amb autonomia i responsabilitat, només limitades pels criteris i les instruccions emanades d'aquells.  
Mitjançant resolució de 12 de juliol de 2018, la Direcció General de Sector Públic, Model Econòmic i Patrimoni, va acordar la classificació de l'IVAM en el grup II dels ens pertanyents al sector cultural de la Generalitat de conformitat amb els grups que establix l'Ordre 5/2016, de 13 de setembre, de la Conselleria d'Hisenda i Model Econòmic, per la qual es concreten els requisits dels criteris que recull l'article 4 del Decret 95/2016, de 29 de juliol, del Consell, de regulació, limitació i transparència del règim de personal que ocupa un lloc de caràcter directiu del sector públic instrumental de la Generalitat.  
  
Sol·licitada de conformitat amb els articles 30 i 35 de la Llei 9/2022, de 30 de desembre, de pressupostos de la Generalitat per a l'exercici 2023, a la Conselleria d'Hisenda, Economia i Administració Pública, l'autorització prèvia per a la convocatòria pública i cobertura, així com l'establiment de les retribucions del lloc directiu de la Gerència. Mitjançant un informe favorable de la Direcció General de Pressupostos de 22 de desembre de 2023 i un informe favorable de la Direcció General de Fons Europeus i Sector Públic de 14 de desembre de 2023, s'autoritza la convocatòria pública i cobertura del lloc de gerent de l'IVAM.  
  
De conformitat amb la Llei 9/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat, correspon a la persona titular de la conselleria amb competències en matèria de cultura la proposta del nomenament de la persona que haja d'exercir la Gerència de l'IVAM, per la qual cosa per a l'exercici d'esta competència i fent ús de les atribucions que s'atribuïxen a la Presidència de l'IVAM en l'article 4 de la Llei 1/2018 anteriorment esmentada, es procedix a la convocatòria de la Gerència que es regirà per les bases següents:  
  
Primera. Objecte de la convocatòria  
És objecte d'esta convocatòria el procés de selecció per a la proposta de nomenament de la persona que exercirà la Gerència de l'IVAM.  
  
  
Segona. Funcions de la Gerència  
Les funcions i atribucions de la persona que exercisca el lloc de Gerència són les que recull l'article 12 de la Llei 1/2018, de 9 de febrer, de la Generalitat, reguladora de l'IVAM, i l'apartat 2 de l'article 11 del Decret 20/2023, de 3 de març, del Consell, pel qual s'aprova el Reglament d'organització i funcionament de l'IVAM.  
  
Tercera. Nomenament i incompatibilitats  
1. La persona seleccionada serà proposada pel titular de la conselleria competent en matèria de cultura per al seu nomenament mitjançant un acord del Consell, de conformitat amb el que recull la disposició addicional setena de la Llei 19/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat.  
El seu nomenament serà per un període màxim de quatre anys, prorrogable fins a un màxim de quatre anys més. Esta pròrroga es realitzarà amb un procés previ d'avaluació de la gestió realitzada.  
2. En l'acompliment de les seues funcions es regirà, a més de pel que disposa el Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat, pel Decret llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional, així com pels preceptes de la Llei 8/2016, de 28 d'octubre, de la Generalitat, d'incompatibilitats i conflictes d'interessos de persones amb càrrecs públics no electes o normativa que la substituïsca, sense perjudici de l'aplicació de la resta de legislació vigent en esta matèria.  
3. La persona designada tindrà règim de dedicació exclusiva i unes retribucions equivalents a les que preveuen les corresponents lleis de pressupostos de la Generalitat per a cada exercici per a un lloc de l'Administració de la Generalitat de subdirector general, que és el límit de la quantia total de les retribucions que, per qualsevol concepte, puga percebre. Tot això, sense perjudici del que preveu l'apartat 3 de l'article 6 de l'esmentat Decret 95/2016.  
  
Quarta. Criteris de Selecció, requisits de participació i mèrits valorables  
1. La selecció atendrà els principis i criteris que recull l'article 11 de la Llei 1/2018, de 9 de febrer, de la Generalitat, reguladora de l'IVAM, i l'apartat 1 de l'article 3 del Decret 95/2016, 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat.  
  
2. Els candidats han d'estar en possessió, a la data de finalització del termini de presentació de sol·licituds, de la titulació universitària oficial de llicenciatura o grau en Dret.  
3. Es valorarà la solvència acadèmica, professional i tècnica; l'experiència en l'exercici de llocs de responsabilitat en la gestió privada o pública; la capacitat de lideratge per a planificar, implementar i revisar estratègies, polítiques i programes que facen possible aconseguir per part de l'IVAM la seua missió i objectius a través d'una gestió amb indicadors; la capacitat de comunicació i negociació; la formació en igualtat de gènere; el coneixement d'idiomes, especialment dels cooficials de la Comunitat Valenciana, i qualsevol altre mèrit específic relacionat amb les funcions assignades al lloc de gerència de l'IVAM.  
  
A este efecte, les persones aspirants redactaran un curriculum vitae en què han de fer constar les dades que consideren rellevants per a l'acompliment de les funcions assignades al lloc de treball convocat, amb una extensió màxima de sis folis.  
4. El procés selectiu es farà mitjançant la comprovació dels requisits exigits i la valoració dels mèrits de les persones aspirants, que s'exposaran en una entrevista davant de la Comissió de Valoració, en la qual cada aspirant defensarà el seu curriculum vitae.  
Tots els mèrits han de ser comprovables mitjançant la documentació que els acredite. En cas contrari, la Comissió no els tindrà en compte.  
  
  
Cinquena. Presentació de candidatures  
La presentació de sol·licituds i inscripció s'ha de fer exclusivament per mitjans electrònics, atenent la capacitat tècnica i el perfil professional per a l'accés i la disponibilitat dels mitjans electrònics del col·lectiu al qual es dirigix.  
Qui vulga participar en este procés selectiu ha d'omplir la sol·licitud d'inscripció a través del tràmit   
https://www.gva.es/va/inicio/procedimientos'id\_proc=18331.  
La presentació de la candidatura implica l'acceptació d'estes bases.  
  
En el procés de la inscripció electrònica s'ha de presentar la documentació següent:  
- Document d'identitat, passaport o targeta de residència que corresponga.  
- Currículum detallat i degudament justificat, en què s'acredite la seua trajectòria, l'experiència professional, així com els títols, idiomes, cursos i diplomes obtinguts.  
- Titulació acadèmica obtinguda que acredite comptar amb la formació requerida per a la inscripció.  
- La documentació acreditativa dels mèrits professionals i formatius que es detallen en el currículum.  
La presentació de la candidatura implica l'acceptació d'estes bases. Una vegada finalitzat el procés i a petició de la persona interessada, es tornarà la documentació presentada.  
  
Sisena. Termini de presentació  
El termini de presentació de les sol·licituds i la resta de documentació serà de 10 dies hàbils, a comptar des de l'endemà de la publicació de la present convocatòria en el Diari Oficial de la Generalitat Valenciana.  
  
  
Setena. Comissió d'avaluació  
Es constituirà una Comissió de Valoració, que es regirà pel que disposa per als òrgans col·legiats la Llei 40/2015, d'1 d'octubre, de règim jurídic del sector públic, que tindrà discrecionalitat tècnica per a la valoració de les candidatures presentades pels aspirants i que estarà formada per les persones que ocupen els càrrecs següents:  
  
- La persona titular de la secretaria autonòmica amb competències en matèria de cultura o la persona en qui delegue, que exercirà la Presidència.  
- La persona titular de la Direcció de l'IVAM o la persona en qui delegue.  
- La persona titular de la direcció general amb competències en matèria de cultura o la persona en qui delegue.  
Exercirà les funcions de la Secretaria la persona titular de la Subdirecció de Règim Jurídic i Coordinació Cultural, que assistirà amb veu i sense vot a les reunions.  
  
Huitena. Procediment selectiu  
1. Una vegada finalitzat el termini de presentació de sol·licituds de participació, la Comissió de Valoració es reunirà per a examinar la documentació aportada pels aspirants i comprovarà el compliment dels requisits de participació i examinarà la documentació aportada per les persones aspirants acreditativa dels mèrits al·legats.  
2. Tenint en compte l'adequació dels perfils dels aspirants, la Comissió, fent ús de la seua discrecionalitat, seleccionarà fins a sis candidats per al lloc oferit.  
3. Els candidats seleccionats seran convocats per la comissió per a la realització d'una entrevista en la qual cada aspirant exposarà el seu curriculum vitae.  
  
Novena. Proposta de nomenament  
1. La Comissió d'Avaluació donarà trasllat a la persona titular de la conselleria amb competències en matèria de cultura de la proposta del nom de la persona seleccionada.  
De conformitat amb el que preveu la disposició addicional setena de la Llei 19/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat, la persona seleccionada serà proposada per al seu nomenament mitjançant l'acord del Consell.  
2. Així mateix, la Comissió d'Avaluació podrà declarar la convocatòria deserta quan cap dels perfils dels aspirants s'adeqüe a les funcions del lloc.  
  
Desena. Confidencialitat  
Les persones i institucions implicades en el procés de selecció de candidats i candidates es comprometen a garantir l'absoluta confidencialitat de totes les dades personals i professionals d'aquelles, a assegurar que la participació de les no seleccionades es mantindrà en l'estricte àmbit de coneixement i valoració de la Comissió d'Avaluació, i a fer públic exclusivament el nom del candidat o candidata seleccionat.  
  
  
Onzena. Principi d'igualtat  
Este procés es regix pels principis d'igualtat que recull la Llei orgànica 3/2007, de 22 de març, per a la igualtat efectiva de dones i homes, i la Llei 9/2003, de 2 d'abril, de la Generalitat, per a la igualtat entre dones i homes.  
  
Dotzena. Contacte  
Les persones interessades a presentar-se en el procés selectiu podran fer, a partir de l'endemà de la publicació de la convocatòria i fins al termini de finalització de presentació de sol·licituds, les consultes que consideren oportunes sobre el procés de selecció, a través de l'adreça de correu electrònic següent:   
gkgvtiegcmrqzjnjzfepw@gvm.pb.  
Una vegada finalitzat el procés, es procedirà a la publicació del nomenament de la persona triada en el Diari Oficial de la Generalitat Valenciana, en un termini de 20 dies.  
  
Tretzena. Tractament de dades personals  
1. La gestió d'este procés selectiu comporta el tractament de dades de caràcter personal, per la qual cosa resulten aplicables les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digital.  
  
2. En compliment del que disposa l'article 13 de l'RGPD, la informació en matèria de protecció de dades és la següent  
a) Responsable del tractament: Vicepresidència Primera i Conselleria de Cultura i Esport.  
b) Delegació de Protecció de Dades de la Generalitat, passeig de l'Albereda, 16, 46116 València. Correu electrònic: hke@fve.fb  
c) Finalitat del tractament: gestionar la selecció d'una persona per a ocupar la gerència de l'IVAM.  
d) Les bases de legitimació general aplicables al tractament de dades són les que preveu l'art. 6.1.c) i e) de l'RGPD (l'interés públic i l'obligació legal) en relació amb les normes específiques que regulen este procediment.  
e) Quan la persona aspirant, o el seu representant legal, aporte dades de caràcter personal de terceres persones en el procediment administratiu, tindrà l'obligació d'informar-les, en els termes que establix la present clàusula.  
f) Les dades no seran objecte de transferències internacionals.  
g) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada i que estiguen en poder de les administracions públiques.  
h) De conformitat amb l'article 13.2 de l'RGPD, totes les dades personals sol·licitades a través dels formularis i documentació vinculada són necessàries per a poder gestionar la selecció del personal. La falta de comunicació d'estes dades a la Conselleria comportarà les conseqüències que preveu l'ordenament jurídic.  
i) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que preveu la normativa d'arxius i documentació.  
j) La persona interessada té dret a sol·licitar del responsable del tractament l'accés, rectificació i supressió de les seues dades de caràcter personal, així com la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que preveu en l'enllaç següent:   
http://www.gva.es/va/proc19970.  
k) Sense perjudici de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant del delegat o delegada de protecció de dades de manera presencial o telemàtica de conformitat amb el que preveu en l'enllaç següent:   
http://www.gva.es/va/proc22094.  
  
Això, sense perjudici de la possibilitat de reclamar davant de l'Agència Espanyola de Protecció de Dades.  
  
Catorzena. Recurs  
Contra la present resolució, que posa fi a la via administrativa, les persones interessades podran interposar un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació. Així mateix, amb caràcter potestatiu, es podrà interposar un recurs de reposició en el termini d'un mes a comptar des de l'endemà de publicar-se, davant del mateix òrgan que ha dictat la resolució. Tot això, de conformitat amb el que establixen els articles 112, 114, 115, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que les persones interessades en puguen exercir, si és el cas, qualsevol altre que estimen procedent.  
  
València, 27 de desembre de 2023.- El president de l'Institut Valencià d'Art Modern: Vicente José Barrera Simó.